Karina Adsbøl (DD), 2025-01-22:
Tak for det, formand.
Med det her forslag foreslås det, at der laves en revision af forældreansvarsloven, så familier med flere forældre kan opnå juridisk anerkendelse med de rettigheder og pligter, som følger med.
Med forslaget vil forslagsstillerne sikre, at børn i flerforældrefamilier får ret til alle deres forældre, og forslaget peger så på en række udfordringer, som flerforældrefamilier oplever i dag, når der kun er to juridiske forældre.
Bl.a. har ikkejuridiske forældre ikke adgang til barnets sundhedskort og pas, og de har derfor ikke mulighed for at følge barnet til læge, tandlæge eller følge med i skolen på Aula.
Det kan godt være, at der var nogle, der ville være glade for ikke at følge med på Aula, det skal jeg ikke kunne sige, men forslagsstillerne mener så, at forældreansvaret ikke afspejler nutidens mange familieformer.
Som det også er sagt, kan forældre i flerforældrefamilier være opdelt i to kategorier: de juridiske forældre og de sociale forældre.
Der findes jo rigtig mange måder i dag at leve på, og det er også skønt, at der er flere personer, der elsker at drage omsorg for et barn.
Det er jo sådan også, at folk må leve og bo, med hvem de vil, men jeg må også sige, at man også har vidst fra starten af, hvordan lovgivningen er indrettet, altså at udgangspunktet er to juridiske forældre.
Men jeg forstår så ikke af de eksempler, der bliver nævnt, at man ikke kan få en samtykkeerklæring.
F.eks. står der i forslaget, at man ikke har mulighed for at følge et barn til læge eller tandlæge.
Det kan jeg da godt undre mig over.
Jeg har da i min tid som forældre haft andre end mig eller min mand til at følge vores barn til tandlæge, hvis vi var optaget.
Men det er nok ikke nogen overraskelse, at vi i Danmarksdemokraterne stemmer imod forslaget, fordi vi i udgangspunktet mener, at der kun skal være to juridiske forældre.
Vi kan også være bekymret for, at det her forslag tager mere hensyn til barnets voksne forældre end til barnet, og det er også en bekymring, der har været rejst i dag.
Man risikerer, at barnet står i et limbo mellem flere potentielle forældre, herunder i forbindelse med skilsmisse og konflikter, som jo er nævnt, og det giver i hvert fald ikke barnet stabilitet, og det kan også være mere traumatiserende for et barn med så mange forældre, som er i konflikt.
Forslagsstillerne nævner da også selv udfordringen med skilsmisser, men der er min bekymring så en anden.
Jeg kan også huske, at der tidligere har været et samråd omkring det her med den tidligere minister, som sagde: Skal man så have en syv-syv-syv-syv-ordning, og er det barnets behov, eller er det forældrenes behov?
Selv om forslagsstillerne foreslår, at barnet kun må deles mellem to bopæle, og at samværsret skal begrænses til to af forældrene, vil det også stadig væk kompliceret barnets position, tænker jeg, mellem forældrene.
Med flere forældre at vælge imellem vil barnet være nødsaget til at vælge nogle af forældrene over nogle andre, og dermed vælger de også nogle fra, hvilket jeg jo ikke mener et barn skal bekymre sig om.
Vi har også noteret os, at regeringen også tidligere har afvist ønsket om flere juridiske forældre, netop af hensyn til barnets tarv.
Derudover tænker jeg faktisk heller ikke, at forslaget er gratis, for med de juridiske pligter følger der så også fire gange barselsorlov med?
Hvad er konsekvenserne egentlig i forhold til at åbne op for det her?
Men vi ønsker simpelt hen ikke, at man skal have flere juridiske forældre end to.
Det var ordene herfra.